GENERÁLNA PROKURATÚRA
SLOVENSKEJ REPUBLIKY
VIII Spr 195/2017/1000 - 5

Zbierka služobných predpisov
generálneho prokurátora
Slovenskej republiky
Por. č. 3/2020
-	 konsolidované znenie -						
Príloha:
Vzor žiadosti

P R Í K A Z

generálneho prokurátora Slovenskej republiky

z 9. marca 2020

o využívaní Vzdelávacieho a rehabilitačného centra prokuratúry Slovenskej republiky Stará Lesná

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1

(1) Vzdelávacie a rehabilitačné centrum prokuratúry Slovenskej republiky Stará Lesná (ďalej len „centrum“) riadi a spravuje Generálna prokuratúra Slovenskej republiky (ďalej len „generálna prokuratúra“).

(2) Centrum pozostáva z týchto objektov:
a)	budovy A, súpisné číslo 158 postavenej na parcele číslo 4393/10; budova je zapísaná  na liste vlastníctva číslo 197, katastrálne územie: Stará Lesná, obec: Stará Lesná, okres: Kežmarok,
b)	budovy B, súpisné číslo 156 postavenej na parcele číslo  4415/8, budova je zapísaná na liste vlastníctva číslo 414,  katastrálne územie: Stará Lesná, obec: Stará Lesná, okres: Kežmarok,
c)	rekreačnej chaty - Alpina, súpisné číslo 417 postavenej na parcele číslo  4393/11, chata je zapísaná na liste vlastníctva číslo 197; katastrálne územie: Stará Lesná,  obec: Stará Lesná, okres: Kežmarok.

Článok 2

Centrum sa využíva na 
a)	zabezpečenie vzdelávacích podujatí pre prokurátorov, právnych čakateľov prokuratúry, asistentov prokurátorov, štátnych zamestnancov na prokuratúre a zamestnancov vykonávajúcich na prokuratúre práce vo verejnom záujme organizovaných prokuratúrou,
b)	konanie pracovných porád, medzinárodných konferencií a zahraničných návštev organizovaných prokuratúrou,
c)	preventívnu rehabilitáciu prokurátorov,)
d)	spoločenské a športové podujatia organizované prokuratúrou,
e)	zabezpečenie rekreácie prokurátorov, právnych čakateľov prokuratúry, asistentov prokurátorov, štátnych zamestnancov na prokuratúre a  zamestnancov vykonávajúcich na prokuratúre práce vo verejnom záujme,
f)	zabezpečenie rekreácie osôb, ktorých služobný pomer, štátnozamestnanecký pomer alebo pracovný pomer na prokuratúre zanikol uplatnením nároku na predčasný starobný dôchodok, starobný dôchodok alebo invalidný dôchodok alebo ktorých služobný pomer bol prerušený)  (ďalej len „dôchodca“),
g)	na zabezpečenie vzdelávacích podujatí, pracovných porád a medzinárodných konferencií iných štátnych orgánov podľa rozhodnutia generálneho prokurátora Slovenskej republiky (ďalej len „generálny prokurátor“).
h)	plnenie ďalších úloh podľa rozhodnutia generálneho prokurátora.

Článok 3

	V centre sa zabezpečuje
a)	vzdelávanie prokurátorov,)
b)	vzdelávanie právnych čakateľov prokuratúry počas ich prípravnej praxe,)
c)	vzdelávanie asistentov prokurátorov,)
d)	vzdelávanie štátnych zamestnancov na prokuratúre,)
e)	vzdelávanie zamestnancov vykonávajúcich na prokuratúre práce vo verejnom záujme.)

Článok 4

	(1) Vzdelávacie podujatia v centre sa uskutočňujú
a)	podľa schváleného Plánu odbornej prípravy a vzdelávania prokuratúry Slovenskej republiky na príslušný kalendárny rok,
b)	mimo schváleného Plánu odbornej prípravy a vzdelávania prokuratúry Slovenskej republiky na príslušný kalendárny rok s prihliadnutím na aktuálne potreby prokuratúry na základe rozhodnutia generálneho prokurátora.

(2) Vzdelávacie podujatia sa organizujú v termínoch mimo hlavných rekreačných období.

(3) Vybavenie centra výpočtovou technikou na zabezpečenie vzdelávacích podujatí upravuje osobitný služobný predpis.)

Článok 5

(1) Prokurátori, právni čakatelia prokuratúry, asistenti prokurátorov, štátni zamestnanci na prokuratúrach, zamestnanci vykonávajúci na prokuratúre práce vo verejnom záujme a dôchodcovia (ďalej len „oprávnená osoba“)  môžu využívať centrum na rekreáciu spolu s rodinnými príslušníkmi. Iné osoby môžu využiť centrum na rekreáciu len vtedy, ak je ubytovacia kapacita voľná a o pridelenie rekreačného poukazu požiada prokurátor, právny čakateľ prokuratúry, asistent prokurátora, štátny zamestnanec na prokuratúre, zamestnanec vykonávajúci na prokuratúre práce vo verejnom záujme alebo dôchodca.

		(2) Rodinným príslušníkom sa na účely tohto príkazu rozumie 
a)	manžel alebo životný partner oprávnenej osoby, 
b)	dieťa oprávnenej osoby, dieťa zverené oprávnenej osobe alebo jej  manželovi alebo jej životnému partnerovi  do starostlivosti nahrádzajúcej starostlivosť rodičov na základe rozhodnutia príslušného orgánu, 
c)	rodič, prarodič, vnuk a pravnuk oprávnenej osoby, 
d)	súrodenec oprávnenej osoby, 
e)	manžel alebo životný partner osôb uvedených v písmenách b) až d).

Článok 6

(1) Letné rekreačné obdobie začína 1. júla a končí 31. augusta kalendárneho roka.

(2) Zimné rekreačné obdobie začína 27. decembra a končí v nasledujúcom kalendárnom roku dňom, ktorý je totožný s posledným dňom jarných školských prázdnin.

(3) Počas letného rekreačného obdobia a zimného rekreačného obdobia sa centrum využíva výlučne na rekreáciu oprávnených osôb a rodinných príslušníkov.

Článok 7

(1) Rekreačný pobyt v centre sa uskutočňuje na základe pridelenia rekreačného poukazu. Vzor žiadosti o pridelenie rekreačného poukazu v centre je uvedený v prílohe.

(2) O pridelení rekreačného poukazu rozhoduje osobný úrad generálnej prokuratúry.

(3) Zrušenie rekreačného pobytu, zmenu účastníka rekreácie, zmenu v počte účastníkov rekreácie alebo zmenu termínu nástupu na rekreáciu oznámi osoba, ktorej bol rekreačný poukaz pridelený, osobnému úradu generálnej prokuratúry a  vedúcemu centra najneskôr 24 hodín pred nástupom na rekreáciu. Ak tak neurobí, uhrádza stravné za prvý deň pobytu. 

Článok 8

	(1) Ceny služieb poskytovaných v centre určí generálna prokuratúra v cenníku poskytovaných služieb (ďalej len „cenník“). 

	(2) V cene za ubytovanie je zahrnutá aj cena raňajok

	(3) Úhrada za poskytnuté služby v súlade s cenníkom sa platí v hotovosti vedúcemu centra.

 Článok 9

	 Účastník vzdelávacieho podujatia, prokurátor na preventívnej rehabilitácii a účastník rekreácie počas pobytu v centre dodržiava ubytovací poriadok, ktorý vypracúva generálna prokuratúra.
	
Článok 10

	(1) Vedúci centra môže povoliť oprávneným osobám a rodinným príslušníkom pobyt v centre bez pridelenia rekreačného poukazu, ak je v centre voľná ubytovacia kapacita.

	(2) Apartmán generálneho prokurátora v budove A, izby – apartmány generálneho prokurátora č. 003, 004, 201 a 301 v budove B a chatu Alpina možno obsadiť len so súhlasom generálneho prokurátora.

	(3) Apartmán krajského prokurátora  v budove A možno obsadiť len so súhlasom krajského prokurátora v Prešove.

Článok 11

	Zrušuje sa príkaz generálneho prokurátora Slovenskej republiky por. č. 12/2010 z 19. novembra 2010 o využívaní Vzdelávacieho a rehabilitačného centra prokuratúry Slovenskej republiky Stará Lesná v znení príkazu generálneho prokurátora Slovenskej republiky por. č. 11/2012 z 11. júna 2012.

Článok 12

	Tento príkaz nadobúda účinnosť 1. apríla 2020.

      podpis
JUDr. Jaromír  Čižnár
    generálny prokurátor Slovenskej republiky

Príkaz generálneho prokurátora por. č. 3/2020 z 9. marca 2020 o využívaní Vzdelávacieho a rehabilitačného centra prokuratúry Slovenskej republiky Stará Lesná nadobudol účinnosť 1. apríla 2020.

Príkaz generálneho prokurátora por. č. 9/2023 z 28. septembra  2023, ktorým sa mení a dopĺňa príkaz generálneho prokurátora por. č. 3/2020 z 9. marca 2020 o využívaní Vzdelávacieho a rehabilitačného centra prokuratúry Slovenskej republiky Stará Lesná, nadobudol účinnosť 15. februára 2021.